CELEX: 62021TN0793
Language: fi
Date: 2021-12-21 00:00:00
Title: Asia T-793/21: Kanne 21.12.2021 – Front Polisario v. neuvosto

14.2.2022   
            
            
               FI
            
            
               Euroopan unionin virallinen lehti
            
            
               C 73/59
            
         
      Kanne 21.12.2021 – Front Polisario v. neuvosto
      (Asia T-793/21)
      (2022/C 73/74)
      Oikeudenkäyntikieli: ranska
      
         Asianosaiset
      
      
         Kantaja: Saguia el-Hamran ja Río de Oron vapautuksen kansallinen rintama (Front Polisario) (edustaja: asianajaja G. Devers)
      
         Vastaaja: Euroopan unionin neuvosto
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  ottamaan kanteen tutkittavaksi,
               
            
                  —
               
               
                  kumoamaan riidanalaisen asetuksen,
               
            
                  —
               
               
                  velvoittamaan neuvoston korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Euroopan unionin ja Marokon kuningaskunnan välisessä kestävää kalastusta koskevassa kumppanuussopimuksessa ja sen täytäntöönpanopöytäkirjassa määrättyjen kalastusmahdollisuuksien jakamisesta annetun asetuksen (EU) 2019/440 muuttamisesta 28.9.2021 annetusta asetuksesta (EU) 2021/1750 (EUVL 2021, L 349, s. 1) nostamansa kanteen tueksi kantaja vetoaa yhteen ainoaan kanneperusteeseen, jonka mukaan mainitulta asetukselta puuttuu oikeusperusta, koska päätös 2019/441 (1) on lainvastainen.
      
                  1)
               
               
                  Kanneperusteen ensimmäinen osa, jonka mukaan neuvostolla ei ollut toimivaltaa tehdä päätöstä 2019/441, koska unionilla ja Marokon kuningaskunnalla ei ole toimivaltaa tehdä Länsi-Saharaa koskevaa kansainvälistä sopimusta Saharan kansan, jota edustaa Front Polisario, puolesta.
               
            
                  2)
               
               
                  Kanneperusteen toinen osa, jonka mukaan velvollisuus tutkia perusoikeuksien ja kansainvälisen humanitaarisen oikeuden rikkomista koskeva kysymys on laiminlyöty, koska neuvosto ei tutkinut tätä kysymystä ennen päätöksen 2019/441 tekemistä.
               
            
                  3)
               
               
                  Kanneperusteen kolmas osa, jonka mukaan neuvosto laiminlöi velvollisuutensa panna täytäntöön unionin tuomioistuimen tuomiot, koska päätöksessä 2019/441 ei oteta huomioon 27.2.2018 annetun tuomion Western Sahara Campaign UK (C-266/16, EU:C:2018:118) perusteluja.
               
            
                  4)
               
               
                  Kanneperusteen neljäs osa, jonka mukaan unionin toimintaa kansainvälisellä tasolla ohjaavia periaatteita ja keskeisiä arvoja on loukattu:
                  ensinnäkin sen perusteella, että päätöksessä 2019/441 kiistetään Saharan kansan olemassaolo korvaamalla se ilmaisulla ”Länsi-Saharan väestö” tai ”asianomainen väestö”, mikä on vastoin kansan oikeutta kansallisen yhtenäisyyteen,
                  toiseksi sen perusteella, että päätöksen 2019/441 nojalla tehtiin kansainvälinen sopimus, jossa ilman Saharan kansan suostumusta määrätään, että unionin alukset voivat käyttää kyseisen kansan kalavaroja, mikä on vastoin kansojen oikeutta käyttää vapaasti luonnonvarojaan,
                  kolmanneksi sen perusteella, että päätöksen 2019/441 nojalla tehtiin miehitettyä Länsi-Saharaa koskeva kansainvälinen sopimus Marokon kuningaskunnan kanssa tämän harjoittaman alueeseen liittyvän pakkoliittämispolitiikan yhteydessä ja perusoikeuksia loukattiin systemaattisesti, jotta kyseistä politiikkaa voitiin jatkaa.
               
            
                  5)
               
               
                  Kanneperusteen viides osa, jonka mukaan luottamuksensuojan periaatetta on loukattu, koska päätös 2019/441 on vastoin unionin julistuksia, joissa on toistuvasti korostettu tarvetta noudattaa itsemääräämisoikeuden periaatetta ja kansainvälisten sopimusten suhteellista vaikutusta koskevaa periaatetta.
               
            
                  6)
               
               
                  Kanneperusteen kuudes osa, jonka mukaan suhteellisuusperiaatetta on sovellettu virheellisesti, koska ottaen huomioon Länsi-Saharan oma ja erillinen asema, itsemääräämisoikeuden loukkaamattomuus ja Saharan kansan kolmannen osapuolen asema, neuvoston tehtävänä ei ole arvioida oikeasuhteisuuttaa kalastussopimuksella väitetysti syntyvien ”etujen” ja Saharan luonnonvaroille aiheutuvien vaikutusten välillä.
               
            
                  7)
               
               
                  Kanneperusteen seitsemäs osa perustuu ristiriitaan yhteisen kalastuspolitiikan kanssa, koska päätöksen 2019/441 nojalla tehdyn sopimuksen mukaan unionin aluksilla on Marokon viranomaisille maksettua vastiketta vastaan pääsy Saharan kansan kalavaroihin ilman viimeksi mainitun suostumusta, vaikka Länsi-Saharan vesialueet eivät ole Yhdistyneiden kansakuntien merioikeusyleissopimuksen 61 ja 62 artiklassa tarkoitettuja Marokon vesialueita.
               
            
                  8)
               
               
                  Kanneperusteen kahdeksas osa, jonka mukaan itsemääräämisoikeutta on loukattu:
                  ensinnäkin sen perusteella, että päätöksessä 2019/441 kiistetään Saharan kansan kansallinen yhtenäisyys itsemääräämisoikeuden subjektina korvaamalla kyseinen kansa ilmaisulla ”Länsi-Saharan väestö” tai ”asianomainen väestö”,
                  toiseksi sen perusteella, että päätöksessä 2019/441 säädetään ilman Saharan kansan suostumusta, että unionin alukset voivat käyttää sen kalavaroja, mikä on vastoin Saharan kansan oikeutta käyttää vapaasti luonnonvarojaan,
                  kolmanneksi sen perusteella, että päätöksessä 2019/441 kiistetään Länsi-Saharan erillinen ja erityinen asema ja vahvistetaan sen lainvastainen erottaminen Marokon muurilla, mikä on vastoin Saharan kansan oikeutta kansallisen alueensa alueellisen koskemattomuuden kunnioittamiseen.
               
            
                  9)
               
               
                  Kanneperusteen yhdeksäs osa perustuu kansainvälisten sopimusten suhteellista vaikutusta koskevan periaatteen loukkaamiseen, koska päätöksessä 2019/441 ei myönnetä Saharan kansalle kolmannen osapuolen asemaa EU:n ja Marokon välisissä suhteissa ja asetetaan sille sen kansallista aluetta ja luonnonvaroja koskevia kansainvälisiä velvoitteita ilman sen suostumusta.
               
            
                  10)
               
               
                  Kanneperusteen kymmenes osa, jonka mukaan kansainvälistä humanitaarista oikeutta ja kansainvälistä rikosoikeutta on rikottu:
                  ensinnäkin sen perusteella, että päätöksen 2019/441 nojalla tehtiin Länsi-Saharaa koskeva kansainvälinen sopimus, vaikka Marokon miehityshallinnolta puuttuu jus tractatus kyseisen alueen osalta eikä se saa hyödyntää alueen luonnonvaroja,
                  toiseksi sen perusteella, että päätöksen 2019/441 nojalla tehdyn sopimuksen mukaan unioni tukee marokkolaista infrastruktuuria miehitetyllä Saharan alueella, jotta Marokon kuningaskunta voi asuttaa sinne pysyvästi siviiliväestöään ja sotilasjoukkoja,
                  kolmanneksi sen perusteella, että kun päätöksessä 2019/441 käytetään ilmaisua ”Länsi-Saharan väestö” tai ”asianomainen väestö”, sillä vahvistetaan marokkolaisten siirtokuntien lainvastainen siirtäminen miehitetylle Saharan alueelle.
               
            
                  11)
               
               
                  Kanneperusteen yhdestoista osa, jonka mukaan kansainvälistä vastuuta koskevan oikeuden mukaisia unionin velvoitteita on rikottu sen perusteella, että päätöksen 2019/441 nojalla tehtiin Länsi-Saharaa koskeva kansainvälinen sopimus Marokon kuningaskunnan kanssa ja kyseisessä päätöksessä vahvistetaan siten Marokon miehityshallinnon vakavat kansainvälisen oikeuden loukkaukset suhteessa Saharan kansaan ja päätös edesauttaa näiden loukkausten johdosta syntyneen tilanteen jatkumista.
               
            
         (1)  Euroopan unionin ja Marokon kuningaskunnan välisen kestävää kalastusta koskevan kumppanuussopimuksen, sen täytäntöönpanopöytäkirjan sekä sopimukseen liitetyn kirjeenvaihdon tekemisestä 4.3.2019 annettu neuvoston päätös (EU) 2019/441 (EUVL 2019, L 77, s. 4).